La disposició final tercera de la Llei 6/2001, de 31 de maig, d'ordenació ambiental de l'enllumenament per a la protecció del medi nocturn, estableix que s'ha de regular i constituir una comissió de prevenció de la contaminació lluminosa, amb la participació dels diversos sectors implicats, amb la funció d'impulsar i promoure l'aplicació d'aquesta Llei i qualsevol altra que li sigui atribuïda.
Per la seva part, la disposició final cinquena habilita el conseller de Medi Ambient i Habitatge per fer-ne la regulació.
La competència de la Generalitat de Catalunya per dictar aquesta Ordre resulta des del punt de vista material -medi ambient- de la competència compartida prevista en l'article 144.1 de l'Estatut d'autonomia de Catalunya, així com de la competència exclusiva que en matèria d'organització de l'Administració de la Generalitat li atribueix l'article 150 de l'Estatut.
En la tramitació i elaboració d'aquesta Ordre s'han complert les exigències de l'article 63 de la Llei 13/1989, així com els requisits de participació del públic en l'elaboració de plans, programes i disposicions de caràcter general relacionats amb el medi ambient establerts en l'article 16 de la Llei 27/2006, per la qual es regulen els drets d'accés a la informació, de participació pública i d'accés a la justícia en matèria de medi ambient.
Aquesta Comissió es configura com un òrgan d'assessorament i de participació de l'Administració de la Generalitat de Catalunya, dels ens locals i de les entitats de la societat catalana que tenen un paper rellevant en l'aplicació de la normativa ambiental catalana d'il·luminació.
Per tot això, d'acord amb el dictamen de la Comissió Jurídica Assessora,
1.1 L'objecte de l'Ordre és establir la regulació i la constitució de la Comissió de Prevenció de la Contaminació Lluminosa com a òrgan de participació i d'assessorament al departament competent en matèria de medi ambient.
1.2 Aquesta Comissió no té personalitat jurídica pròpia i resta adscrita a la direcció general competent en matèria de qualitat ambiental del departament esmentat, als únics efectes de suport administratiu, sens perjudici de la seva autonomia orgànica i funcional per al compliment de les seves finalitats.
2.1 La Comissió té l'estructura i la composició següents:
a) La presidència, que és exercida per la persona titular de la direcció general competent en matèria de qualitat ambiental.
b) La vicepresidència, que és exercida per la persona titular de l'òrgan competent en matèria de prevenció de la contaminació lluminosa.
c) La secretaria, que és exercida per una persona de l'assessoria jurídica del departament competent en matèria de medi ambient, sense veu i sense vot.
d) Catorze vocals, a proposta de cadascuna de les institucions següents:
Una persona en representació del Col·legi Oficial d'Enginyers Industrials de Catalunya.
Una persona en representació del Col·legi d'Ambientòlegs de Catalunya.
Una persona en representació del Consell de Col·legis d'Enginyers Tècnics Industrials de Catalunya.
Una persona en representació de la Confederació de Comerç de Catalunya.
Una persona en representació del Consell Assessor per al Desenvolupament Sostenible.
Una persona en representació del departament competent en matèria de medi ambient.
Una persona en representació del departament competent en matèria de política territorial i obres públiques.
Una persona en representació de l'òrgan competent en matèria d'Administració local del Departament de Governació i Administracions Públiques.
Una persona en representació de la Lliga per a la Defensa del Patrimoni Natural.
Una persona en representació de Foment del Treball Nacional.
Una persona en representació de l'Institut Català de l'Energia.
Una persona en representació de la Petita i Mitjana Empresa de Catalunya.
2.2 Les persones membres de la Comissió són nomenades per la direcció general competent en matèria de qualitat ambiental.
2.3 Amb l'objectiu d'assolir la paritat de gènere, en la seva composició s'ha de garantir la presencia equilibrada de dones i homes.
Corresponen a la Comissió les funcions següents:
a) Assessorar, impulsar i promoure l'aplicació de la normativa ambiental catalana de protecció del medi nocturn.
b) Emetre informe de valoració sobre la prevenció de la contaminació lluminosa a Catalunya cada quatre anys.
La direcció general competent en matèria de qualitat ambiental ha de donar el suport administratiu i tècnic necessari a la Comissió per complir les seves funcions.
El funcionament de la Comissió es regeix per la normativa aplicable als òrgans col·legiats de l'Administració de la Generalitat de Catalunya.
La Comissió es reuneix de manera ordinària com a mínim un cop a l'any.
Barcelona, 11 de desembre de 2009